白鹿洞
作者：方岳
朝代：宋

paragraphs: 茲山信雄深，鐘梵上雲雨。
微吾紫陽翁，幾何不豪取。
有來青牛車，肯作白鹿主。
詩書夜被之，一變至鄒魯。
唐虞際淳熙，此道日方午。
澗聲撼皇墳，山翠濕章甫。
紛其四方人，會此共談麈。
岳也互鄉童，屨二不及戶。
却後七十年，空堂凜遺矩。
四書在乾坤，六老自今古。
昭回雲漢光，不隔天尺五。
厥惟貂續難，謹勿小吾土。